Dokument o daljnjem postupanju u vezi s Rezolucijom Europskog parlamenta o otvorenoj, učinkovitoj i neovisnoj upravi Europske unije, koji je Komisija donijela 4. listopada 2016.
1.
Rezolucija koju je na temelju članka 128. stavka 5., članka 123. stavka 2. i članka 46. stavka 6. Poslovnika Europskog parlamenta iznio Odbor za pravna pitanja (JURI)
2.
Referentni broj EP-a: B8-0685/2016 / P8_TA-PROV(2016)0279
3.
Datum donošenja Rezolucije: 9. lipnja 2016.
4.
Predmet: Europsko upravno pravo
5.
Kratka analiza/ocjena Rezolucije i zahtjeva koji su u njoj postavljeni:
Europski parlament podsjeća da je u svojoj Rezoluciji od 15. siječnja 2013. na temelju članka 225. Ugovora o funkcioniranju Europske unije (UFEU) pozvao na donošenje uredbe o otvorenoj, učinkovitoj i neovisnoj upravi Europske unije na temelju članka 298. UFEU-a, na što Komisija nije odgovorila podnošenjem prijedloga, te stoga poziva Komisiju da razmotri prijedlog uredbe koji je iznio Parlament i da iznese zakonodavni prijedlog koji će uvrstiti u svoj program rada za 2017. godinu.
U prilogu Rezoluciji nalazi se nacrt uredbe koji je sastavila radna skupina odbora JURI, osnovana 2013., i koji sadržava skup administrativnih prava i obveza za koje bi Parlament želio da se uspostave.
6.
Odgovor na zahtjeve i pregled mjera koje je Komisija poduzela ili koje namjerava poduzeti:
Komisija je zahvalna Europskom parlamentu na pokretanju važnog pitanja otvorene, učinkovite i neovisne uprave Europske unije. Pomno je analizirala djelovanje Parlamenta u tom pogledu te će s Parlamentom i s drugim institucijama nastaviti raditi na svim mogućnostima i dobrim argumentima o mogućim područjima i načinima poboljšanja funkcioniranja naše uprave.
Komisija nastoji osigurati da svi građani, poduzeća i dionici mogu komunicirati s otvorenom, neovisnom i učinkovitom upravom. U tu su svrhu Komisija i druge institucije i tijela utvrdili skup horizontalnih pravila kojima je uređeno administrativno postupanje. To, među ostalim, uključuje opće odredbe Kodeksa dobrog administrativnog postupanja i niz odredbi povezanih s financijskim propisima i Pravilnikom o osoblju EU-a, zaštitom podataka i pristupom dokumentima i dr. Važno je nastaviti preispitivati postojeće mehanizme kako bi se uzele u obzir moguće buduće promjene.
Osim toga, Komisija ističe potencijal usluga e-uprave u smanjenju upravnog opterećenja i povećanju djelotvornosti javne uprave
, te potencijal Portala EU-a za transparentnost, koji građanima omogućuje izravan pristup informacijama, čime će se pridonijeti njihovu informiranju i omogućiti njihovo bolje praćenje postupka donošenja odluka u EU-u i sudjelovanje u njemu.
Osim primjenjivim horizontalnim pravilima i praksama, kultura i svakodnevni rad uprave EU-a vode se i načelima dobre uprave. Neka su od tih načela zakonitost i proporcionalnost, pravo pristupa dosjeu i obveza iznošenja obrazloženja, jednako postupanje i nediskriminacija, pravovremenost, pravo na saslušanje i prava u pogledu uporabe jezika.
Komisija analizira svaki navodni slučaj nepravilnosti te će pokušati ispraviti svaku počinjenu pogrešku. Osim toga, konstruktivno sudjeluje u svim istragama njezinih aktivnosti koje provodi Europski ombudsman.
EU upravlja nizom različitih, uglavnom vrlo specijaliziranih aktivnosti i pritom primjenjuje i posebna sektorska pravila. Građanima i poduzećima na koje se odnose takve specijalizirane aktivnosti zajamčena su posebna administrativna prava.
Komisija u ovoj fazi nije uvjerena da bi koristi primjene zakonodavnog instrumenta kojim bi se kodificiralo upravno pravo premašile troškove. Prihvaćanje prijedloga Parlamenta ne bi samo značilo novo zakonodavstvo, nego bi zahtijevalo i reviziju znatne količine postojećeg zakonodavstva EU-a. Čak i ako se provede pažljivo i s mjerom, kodifikacija bi vjerojatno stvorila probleme razlikovanja između općih i posebnih pravila, što ne bi dovelo do nimalo jasnijeg zakonodavstva ni lakšeg postupka parničenja za predmetne građane i poduzeća.
Time bi se i uklonila fleksibilnost potrebna za prilagodbu pojedinačnim potrebama. Ti su izazovi i poteškoće vidljivi i u nacrtu uredbe koji je sastavio Parlament. U tekstu se ne utvrđuju nedostatci i nedosljednosti u trenutačnim propisima niti se navodi obrazloženje za donošenje horizontalnih zakonodavnih rješenja kojima bi se oni na proporcionalan način riješili. U njemu nije ni procijenjen konkretan učinak odredbi koje sadržava.
Iako se u tekstu navodi da se njime ne dovode u pitanje postojeća pravila i prava na temelju posebnog zakonodavstva Unije, ne predviđa se nikakav pravni mehanizam za osiguravanje razlikovanja između općih i posebnih pravila. Naprotiv, čini se da se upućuje na to da bi se nastavila primjenjivati analiza od slučaja do slučaja. Konačno, pitanje je i kako utvrditi upravne aktivnosti institucija i tijela na koje bi se primjenjivala nova pravila.
Mišljenje je Komisije da bismo umjesto provođenja vrlo složenog postupka kodifikacije, za koji nije sigurno da će donijeti dodanu vrijednost, trebali nastaviti rješavati konkretne probleme tamo gdje oni iskrsnu, analizirati temeljne uzroke i potom poduzeti potrebne mjere.
_________
� Vidi Komisijin Europski akcijski plan za e-upravu 2016. – 2020.

